section_heading: Raniji život
paragraph_text: Emilio Altieri rodio se u Rimu 13. srpnja 1590. godine od oca Lorenza Altierija i majke Vittorije rođene Delfini. Njegova obitelj je dugi niz godina bila u službi papa, te je Crkvi dala brojne svećenike, znanstvenike i lidere. Njegov stariji brat Giambattista Altieri st. (1589. – 1654.) također je bio svećenik a kasnije i kardinal od 1643. godine. Nakon osnovnog obrazovanja odlazi na studij prava La Sapienza u Rimu, gdje je doktorirao iz kanonskog i građanskog prava. Karijeru je započeo kao odvjetnik, a od 1623. radi pri nuncijaturi u Poljskoj. Za svećenika je zaređen 6. travnja 1624. godine. Papa Urban VIII. imenuje ga 1627. biskupom Camerina, zamijenivši svoga brata, koji je do tada bio tamo ordinarij. U narednim godinama obnaša razne funkcije: predsjednik Romagne (1636.), guverner Marche (1641.), te voditelj radova za zaštitu Ravenne u obrani od poplave. Godine 1643. odrekao se kardinalske časti u korist svoga starijeg brata Giambattiste. Od 1644. obnaša dužnost nuncija u Napulju, a od 1652. vraća se u Rim gdje radi u Kuriji. Deset godina bio je tajnik kongregacije za biskupe i redovnike (1657. – 1667.), a 1667. godine papa Klement IX. postavlja ga za prefekta Papinskog doma. Dana 29. studenog 1669. godine Klement IX. je najavio novi konzistorij na kojem će posvetiti novih sedam kardinala. Među njima je bilo i ime Emilija Altierija. Iako je već bio ušao u osamdesetu godinu života, Papa mu je tih dana prorekao: „Bit ćeš naš nasljednik“. No, samo nekoliko dana kasnije 9. prosinca papa Klement IX. naglo umire ne podijelivši novim kardinalima crvene birete i naslovne crkve.